Hildegart Rodríguez Carballeira

Hildegart Rodríguez Carballeira, nada en Madrid o 9 de decembro de 1914 e finada o 9 de xuño de 1933, foi unha nena prodixio, concibida pola súa nai como o modelo de muller do futuro. Con tres anos escribía e con oito falaba seis idiomas. Acabou a carreira de Dereito con 17 anos e foi membro activa do PSOE e despois do Partido Republicano Democrático Federal. Cando comezaba a ser coñecida a nivel internacional, ante o intento de separarse do proxecto que a súa nai tiña para ela, o 9 de xuño de 1933 a nai matouna de catro disparos mentres durmía. Tiña entón 18 anos e estaba a estudar medicina. Era curmá do tamén neno prodixio Pepito Arriola.

 Infancia 
Hildegart foi concibida en Ferrol pola socialista Aurora Rodríguez Carballeira e un home escollido pola súa nai unicamente para ese fin. O pai biolóxico de Hildegart resultou ser un sacerdote castrense de Lleida chamado Alberto Pallás Montseny.Irene Ramírez de Arellano (7 de febreiro de 2018): La mujer española 'creada' y asesinada por su madre por no ser perfecta, en vice.com Cando estivo embarazada mudouse a Madrid, onde naceu Hildegart no número 3 da rúa Juanelo. Malia súa nai ser atea militante, foi bautizada o 23 de marzo de 1915. Aurora tamén pensaba que os nenos non debían ser inscritos no rexistro, pero aínda así fíxoo o 29 de abril do mesmo ano. Até os 4 anos visitouna o seu pai, ata que Aurora comezou a sospeitar da súa influencia e prohibiullo.

Na súa partida de nacemento consta como Hildegart Leocadia Georgina Hermenegilda María del Pilar Rodríguez Carballeira, aínda que só usou o primeiro dos nomes. A súa nai sempre dixo que Hildegart significaba "xardín de sabedoría" en alemán, pero nada xustifica esa afirmación. En realidade é unha invención ou unha versión mal escrita do nome alemán Hildegard, que significa "virxe heroica, que dá abeiro na batalla".

 Activista 
Desde moi nova militou activamente no PSOE e na UGT. Tiña un amplo apoio entre as bases, aínda que a cúpula intentaba minimizar a súa presenza pública. Foi expulsada do partido pola publicación en 1932 dunha carta no xornal La Libertad en que criticaba duramente unha posíbel alianza do PSOE cun candidato reaccionario. Tras disto converteuse en membro do Partido Republicano Democrático Federal e nunha fervente crítica dos "socialenchufistas".

 A Revolución Sexual 
miniatura|300px|Imaxe do xuízo a Aurora Rodríguez Carballeira polo asasinato da súa fillaFraga, Xesús (7/10/2021). "Juan Durán converte nun ballet a traxedia de Hildegart" La Voz de Galicia 
Hildegart foi moi activa no movemento pola reforma sexual e a euxénese na España do seu tempo. Estivo conectada coa vangarda europea no tema e mesmo mantivo correspondencia co sexólogo británico Havelock Ellis, de quen era tradutora. Cando se fundou a Liga Española pola Reforma Sexual, presidida polo doutor Gregorio Marañón, ela foi escollida secretaria. Publicou moitos textos, entre eles a monografía La Revolución Sexual que vendeu 8.000 exemplares só en Madrid na semana da súa publicación. Mantivo unha extensa correspondencia con personalidades europeas da época, entre eles con H.G. Wells, a quen acompañou cando este visitou Madrid. A pretensión de levar a Londres a Hildegart como secretaria súa, coa intención de que se separase de súa nai e desenvolvese o seu potencial, provocou as paranoicas conspiracións en Aurora.

 Asasinato 
No tempo apareceron diferentes teorías sobre o asasinato de Hildegart, entre elas unha suposta relación sentimental con Abel Vilella. O que parece máis probábel, e coincide co relato da súa nai, é que a deterioración da relación entre ambas era profunda, principalmente polo avance da paranoia da nai. Hildegart intentou varias veces separarse dela, ao que a nai respondía con ameazas de suicidio. Cando viu que a súa filla se apartaba do proxecto que trazara para ela, decidiu destruíla: "O escultor, despois de descubrir a mínima imperfección na súa obra, destrúea"."Horrible parricidio en la calle de Galileo". El Heraldo de Madrid . Pola noite, mentres Hildegart durmía, disparoulle tres tiros na testa e un no corazón. Aurora Rodríguez foi xulgada e condenada a 26 anos, 8 meses e un día no cárcere. Pasou dous anos no hospital psiquiátrico de Ciempozuelos, onde finalmente morreu."Hildegart Rodríguez Carballeira" (28/3/2013). Mujeressinfonterasysinbozal.blogspot.com.es .

 Obras 
miniatura|Exemplar da Educación Sexual de Hildegart. 1931
 Educación sexual (1931), Gráfica Socialista, Madrid
 La rebeldía sexual de la juventud (1931) Madrid: Javier Morata. Reeditado con prólogo de Eduardo de Guzmán. Editorial Anagrama, Barcelona, 1977. ISBN 84-339-1302-6.
 Profilaxis Anticoncepcional (1931), Valencia
 Malthusimo y neomalthusismo (1932), Madrid
 Cómo se curan y cómo se evitan las enfermedades venéreas (1932), Valencia
 ¿Se equivocó Marx? (1932), Madrid, Edición Novela Proletaria
 ¿Quo vadis, burguesía? (1932), Madrid, Edición Novela Proletaria
Edicións póstumas
 El problema sexual tratado por una mujer española (1977). Madrid, Ediciones Morata. ISBN 84-7112-057-7
 Métodos para evitar el embarazo. (Maternidad voluntaria) (1978). Zaragoza, Guara. ISBN 84-85303-04-0

 Obras inspiradas na súa vida 
 Novela 
 Aurora de sangre (Vida y muerte de Hildegart), Eduardo De Guzmán 1972, Editorial Mundo Actual.
 Aurora de sangre o la virgen roja, Rafael Azcona Jet Films 1977. Guión do filme de Fernán Gómez baseado na novela de Eduardo de Guzmán
 Auroras Anlaß, Erich Hackl, Zürich, 1987 
 La virgen roja, Fernando Arrabal, Barcelona, Seix Barral, 1987.

 Cinema 
 Mi hija Hildegart (Fernando Fernán Gómez, 1977)
 The red virgin (2014), dirixida por Sheila Pye.
 Hildegart oder Projekt: Superwoman (2016), dirixida por Barbara Caspar.
 A virxe vermella (Paula Ortiz, 2024)

 Notas 

 Véxase tamén 

 Bibliografía 


 Cal Mártinez, María Rosa (1991). A mi no me doblega nadie: Aurora Rodríguez, su vida y su obra (Hildegart). Ediciós do Castro. ISBN 84-7492-542-8 .
 Domingo Soriano, Carmen (2008). Mi querida hija Hildegart. Destino. ISBN 978-84-233-4028-6 .
 Llarch, Joan (1979). Hildegart, la virgen roja. Barcelona: Producciones editoriales .


 Rendueles Olmedo, Guillermo (1989). El manuscrito encontrado en Ciempozuelos. Ediciones Endymion. ISBN 84-7731-023-8.
 Sinclair, Alison (2007). Sex and Society in Early Twentieth-Century Spain. Hildegart Rodríguez and the World League for Sexual Reform. Cardiff: University of Wales Press. ISBN 978-0-7083-2017-4 .
 Wittenzellner, Jana (2015). "Como escenificar la erudición: Hildegart Rodríguez y la sexología". Iberoromania 81: pp. 46-62.


 Outros artigos 
 Pepito Arriola
 Ligazóns externas 
 Cal, Rosa (2007). Hildegart Rodríguez - Tratada para ser unha excepción desde o momento no que foi concibida  Álbum de Mulleres, CCG.
 "Cuatro años de militancia socialista" , artigo de Hildegart en La Tierra .

Categoría:Feministas de Madrid
Categoría:Políticos da Comunidade de Madrid
Categoría:Nados en Madrid
Categoría:Nados en 1914
Categoría:Nados na diáspora galega
Categoría:Finados en 1933
Categoría:Asasinatos en España
Categoría:Españois de ascendencia galega
Categoría:Escritores en lingua castelá